కళామండలం శివన్ నంబూద్రి

**కళామండలం శివన్ నంబూద్రి** ఒక భారతీయ శాస్త్రీయ నాటక ప్రదర్శకుడు. కేరళకు చెందిన ఇతను చాక్యార్ సామాజిక వర్గం బయట నుండి కూడియాట్టం అభ్యసించిన మొదటి వ్యక్తి. కూడియాట్టం కళకు ఇతను చేసిన కృషికి గాను భారత ప్రభుత్వం 2012లో ఇతనికి పద్మశ్రీ పురస్కారాన్ని ప్రదానం చేసింది.
## జీవిత చరిత్ర

శివన్ నంబూద్రి 1950లో దక్షిణ భారత రాష్ట్రమైన కేరళలోని పాలక్కాడ్ జిల్లా షోరనూర్‌లో జన్మించాడు. రైతు కుటుంబానికి చెందిన అమ్మన్‌కోటు మనక్కల్ మాధవన్ నంబూదిరి, దేవకి అంతర్జనం దంపతులకు కలిగిన ముగ్గురు కుమారులలో ఇతను చిన్నవాడు. కనయం, వడనమ్కురిస్సీ గ్రామాలలో ప్రాథమిక విద్యాభ్యాసం చేశాడు. కానీ చదువులో వెనుకబడటం వల్ల 7వ తరగతిలోనే పాఠశాల చదువు మానేయాల్సి వచ్చింది. 1965లో, 14 సంవత్సరాల వయస్సులో, కథకళి నేర్చుకోవడానికి కేరళ కళామండలంలో చేరాడు.

ఆ సమయంలో ప్రఖ్యాత కూడియాట్టం విద్వాంసుడు పైంకుళం రామన్ చాక్యార్ కళామండలంలో కూడియాట్టం విభాగాన్ని నెలకొల్పే పనిలో ఉన్నాడు. సంస్థ వ్యవస్థాపకుడు వల్లాతోల్ నారాయణ మీనన్, కె. ఎన్. పిషారోడిల పట్టుబట్టడంతో, శివన్ తన కోర్సును మార్చుకుని కూడియాట్టం తొలి బ్యాచ్‌లోని ఇద్దరు విద్యార్థులలో ఒకడిగా కూడియాట్టం అధ్యయనం ప్రారంభించాడు. పైంకుళం రామన్ చాక్యార్, కళామండలం రామన్‌కుట్టి నాయర్ (కథకళి నిపుణులు), కలామండలం కృష్ణన్‌కుట్టి పొదువల్ (చెండ విద్వాంసులు) వంటి గురువుల వద్ద ఈ కళను నేర్చుకునే అదృష్టం శివన్‌కు దక్కింది.

6 సంవత్సరాల ప్రాథమిక అధ్యయనం తర్వాత, శివన్ కళామండలంలో 2 సంవత్సరాల పోస్ట్ గ్రాడ్యుయేట్ కోర్సులో చేరాడు. ఆ తర్వాత భారత ప్రభుత్వ సాంస్కృతిక శాఖ ఉపకారవేతనంతో న్యూఢిల్లీలో ఉన్నత విద్యాభ్యాసం చేశాడు.

1975లో కేరళ కళామండలంలోని కూడియాట్టం విభాగంలో శిక్షకుడిగా చేరాడు, ప్రస్తుతం అక్కడ అత్యంత అనుభవజ్ఞుడైన ఉపాధ్యాయుడు ఇతనే. 1980లో కాలికట్ విశ్వవిద్యాలయం ఇతనిని స్కూల్ ఆఫ్ డ్రామాలో భాగం కావాలని ఆహ్వానించింది. అప్పటి నుండి అక్కడ విజిటింగ్ ప్రొఫెసర్‌గా పనిచేస్తున్నాడు.

శివన్ నంబూద్రి స్థానిక పాఠశాలలో సంస్కృత ఉపాధ్యాయురాలిగా పనిచేస్తున్న ఇందిరను వివాహం చేసుకున్నాడు. ఈ దంపతులకు ఇద్దరు పిల్లలు. వీరి కుటుంబం పాలక్కాడ్‌లో నివసిస్తోంది.

## వృత్తి జీవితంలోని ముఖ్యాంశాలు
శివన్ నంబూద్రి కెరీర్‌లో ప్రధాన ఘట్టం పారిస్‌లో చోటుచేసుకుంది. యునెస్కో (UNESCO) మానవజాతికి చెందిన అమూల్యమైన వారసత్వ సంపద (Masterpiece of the Oral and Intangible Heritage of Humanity) గా పరిగణించబడే కళారూపాలను ఎంపిక చేసేందుకు ఏర్పరిచిన యునెస్కో జ్యూరీ ముందు ఇతను *కైలాసోద్ధారణం* (రావణుడు కైలాస పర్వతాన్ని ఎత్తడం), *పార్వతీవిరహం* (శివుని నుండి పార్వతీ దేవి విడిపోవడం) అనే రెండు ఘట్టాలను ప్రదర్శించాడు. ఈ ప్రదర్శన తర్వాత కూడియాట్టంను జాబితాలో చేర్చడానికి జ్యూరీ ఆమోదించింది.

1980లో జర్మనీలో జరిగిన కొలోన్ ఫెస్టివల్‌లో కూడా ఇతను ప్రదర్శన ఇచ్చాడు.

## వారసత్వం
చాక్యార్ సామాజిక వర్గం బయట నుండి కూడియాట్టం ప్రదర్శించిన మొదటి కళాకారుడు శివన్ నంబూద్రి. సంస్థాగత పద్ధతిలో కూడియాట్టం నేర్చుకున్న మొదటి వ్యక్తిగా కూడా ఇతను పరిగణించబడతాడు. ఇతని ప్రవేశం వరకు కూడియాట్టం గురుకుల పద్ధతిలో మాత్రమే బోధించబడేది. నంబియార్ సామాజిక వర్గానికి చెందిన మహిళలు (నంగియార్లు) మాత్రమే ప్రదర్శించే నంగ్యార్ కూతును ప్రదర్శించిన మొదటి పురుషుడు శివన్ నంబూద్రి కావడం విశేషం. కూడియాట్టం దుస్తులు, నేపథ్య సంగీతంలో విప్లవాత్మక మార్పులు తెచ్చిన ఘనత కూడా ఇతనిదే.

## పురస్కారాలు, గుర్తింపులు
2007లో ఇతను కూడియాట్టంకి గాను సంగీత నాటక అకాడమీ అవార్డును పొందాడు.
* పద్మశ్రీ - 2012
* ఉత్తమ యువ కూడియాట్టం ప్రదర్శకుడిగా మార్గీ గోల్డ్ మెడల్ - 1970
* ఉత్తమ యువ కూడియాట్టం ప్రదర్శకుడిగా మార్గీ గోల్డ్ మెడల్ - 1971
* ఉత్తమ యువ కూడియాట్టం ప్రదర్శకుడిగా మార్గీ గోల్డ్ మెడల్ - 1972
* కలకత్తా మలయాళీ అసోసియేషన్ వారి నాట్యకళా రత్నం అవార్డు - 1992
* జూనియర్ ఫెలోషిప్ - భారత మానవ వనరుల అభివృద్ధి మంత్రిత్వ శాఖ, సాంస్కృతిక శాఖ, న్యూఢిల్లీ - 1995
* కూడియాట్టంకు గాను కేరళ సంగీత నాటక అకాడమీ అవార్డు - 1998
* క్లాసికల్ ఎక్సలెన్స్ కోసం మృణాళినీ సారాభాయ్ అవార్డు - 1999 (ఈ అవార్డును అందుకున్న మొదటి వ్యక్తి ఇతనే)
* వాషింగ్టన్ లోని స్మిత్సోనియన్ ఇన్‌స్టిట్యూషన్ నుండి ప్రశంసా పత్రం

## రచనలు/ప్రదర్శనలు
శివన్ నంబూద్రి ప్రదర్శనకు సంబంధించి ఇన్విస్ మల్టీమీడియా (Invis Multimedia) దాదాపు గంట నిడివి గల ఒక వీడియోను రూపొందించింది.
* 

## ఇవి కూడా చూడండి
* కూడియాట్టం
* మాణి మాధవ చాక్యార్
* అమ్మన్నూర్ మాధవ చాక్యార్
* పైంకుళం రామన్ చాక్యార్

## మూలాలు

వర్గం:కేరళ సంగీత నాటక అకాడమీ అవార్డు గ్రహీతలు
వర్గం:కేంద్ర సంగీత నాటక అకాడమీ పురస్కార గ్రహీతలు
వర్గం:1950 జననాలు
వర్గం:మలయాళీ పౌరులు
వర్గం:కళారంగంలో పద్మశ్రీ పురస్కార గ్రహీతలు
వర్గం:జీవిస్తున్న ప్రజలు
వర్గం:పద్మశ్రీ పురస్కార గ్రహీతలు